# Keginerezh Stadoù-Unanet Amerika

**Krogit e-barzh !**
Un danvez pennad eo ar pennad-mañ ha labour zo d'ober c'hoazh a-raok e beurechuiñ.
Gallout a rit skoazellañ Wikipedia dre glokaat anezhañ.

Un daoliad voued evit Thanksgiving.

|  |  |
| --- | --- |
|  | Porched Boued ha Keginerezh |

**Keginerezh Stadoù-Unanet Amerika** eo ar boued, ar meuzioù, ar rekipeoù, ar produioù keginet ha debret e Stadoù-Unanet Amerika, ur vro hag he deus disachet kalz enbroidi en he istor, hag o boazioù da zebriñ ganto. Levezonet eo bet dreist-holl avat gant ar boued saoz, alaman, nederlandat hag iwerzhonat.

## Ar predoù

### Lein

Lein Stadunaniz, graet *breakfast* anezhi ganto, zo ur stumm all eus lein Breizh-Veur : vi war ar plad pe mezet, kig-sall pe silzig, gant galetezennoù avaloù-douar melenet a-wechoù. Boued sukret a c'hall bezañ ivez : krampouezh ("pancakes"), galfrez, bara-dostel, an tri anezho gant siros skav-gwrac'h skuilhet warno.

### Merenn

E-pad pell ne voe merenn nemet ur c'hortozenn e SUA, pa oa lein ar pred ret evit boulc'hañ an devezh labour ha koan ur pred kemeret abred awalc'h. Simpl ha buan eo chomet merenn, kemeret er burev alies kenañ pe en ur c'hafeteria bennak nepell alese. Debret e vez sandwichoù, soubennoù, saladennoù ha hot-dogoù, boued prest da vezañ debret pe aes da adtommañ a-raok distreiñ d'e/he labour.

### Brunch

*Brunch* a zo ur ger-malizenn savet gant ar gerioù *breakfast* ha *lunch*. Kemeret e vez e fin ar beure pe deroù an abardaez. Meskañ a ra meuzioù ha diedoù eus lein ha merenn.

### Koan

Koan, anvet *dinner* gant Stadunaniz, ha *supper* e rannvroioù zo, eo pred pennañ an devezh kemeret gant ar familh bodet er gegin, e-lec'h m'az eus diere enni alies, pe en ur sal nes e-lec'h m'emañ an daol-bred.

An holl voued a vez servijet en ur wechad. A bep seurt meuzioù pe dost a c'hall bezañ servijet : ur geusteurenn, ur soubenn, kig rostet, ur gokellennad, pesked, toazennoù , pe un frinkadenn heñvel ouzh re ar Reter-pellañ zoken.

## Ar meuzioù

### Kig

* kig-yar fritet (*fried chicken*) : meuz ar sklaved hag ar re baour eus Su ar vro.
* regezer mod Teksas : brudet eo stad Teksas evit he sevel chatal hag ar c'how-boys.
* kostezennoù moc'h (*baby back ribs*) : evit rezeger an hañv, debret dreist-holl e-pad gouel Deiz an dizalc'hiezh
* *turducken* : ur meuz levezonet gant keginerezh Louiziana ha Haiti e-pad an amzer drevadennel.

### Boued-mor

* eog mogedet (*smoked salmon*) : o doareoù da vogediñ o c'higoù hag o fesked o doa an Amerindianed. Bremañ e vez c'hoazh debret eog mogedet er *brunch* pe da lein. E New York, m'eo muioc'h anavezet dindan e anv yiddish *lox*, e vez debret da lein gant ur bagel.
* istr Virginia
* grilhed-dour Louiziana

### Sandwichoù

Ur cheeseburger servijet gant fritez ha kaolslaw.
* *club sandwich*
* hamburger
* hot-dog
* *pork tenderloin sandwich*

### Pizzaioù

Degaset e voe ar pizza er Stadoù-Unaet gant an enbroidi italian er bloavezhioù 1890. Azasaet eo bet evit ar begoù amerikan avat. E-touez ar re brudetañ e SUA e c'haller menegiñ :

* pizza New York (*New York–style pizza*), gant un toaz fin, warni hilienn domatez ha keuz,
* pizza Chicago (*Chicago-style pizza* pe *deep-dish pizza*), ijinet e 1943 e Chicago, servijet en ur plad don. Emeur etre an dartezenn hag ar pizza, gant hilienn domatez en nec'h ha keuz en traoñ,
* pizza Kalifornia (*California-style pizza*), gant produioù fresk a bep seurt.

### Meuzioù gant riz

* jambalaya, ur meuz eus Orleañs-Nevez 200 vloaz kozh

### Soubennoù ha keusteurennoù

Ar *cioppino*, meuz eus San Francisco krouet er bloavezhioù 1880 gant ar besketaerien italian ha portugalat evit poazhañ ar boued-mor diwerzhet.
* gombo, ur geusteurenn eus Louiziana
* soubenn sitrouilhez (*pumpkin soup*) : ur soubenn servijet alies da Thanksgiving ha Halloween
* *Cioppino*, ur geusteurenn pesked ha boued-mor debret evel ur soubenn, ijinet gant pesketaerien genovat eus San Francisco

### Saladennoù

* saladenn Caesar (*Caesar salad*) ijinet er bloavezhioù 1920 gant Caesar Cardini, un enbroad italian. Servijet e vez gant an hilienn Caesar.
* saladenn Waldorf, ijinet e New York e 1893
* kaolslaw (*coleslaw*) : ur saladenn gaol ijinet gant trevadennerien hollandat New York

### Hiliennoù, temzoù-boued ha toazoù da ledañ

* amann arachid
* kaotigell lus-gwern (*cranberry sauce* pe *cranberry jam*), un gaotigell rizhet eus koan Thanksgiving, servijet gant ar yar-indez rostet
* sezv melen (*yellow mustard*), ur sezv dous-kenañ, melen splann e liv abalamour d'ar c'hurkuma e-barzh. Mel a vez ouzhpennet a-wechoù.
* tabasco : un merk kozh hilienn chili krouet e 1868 e Louiziana. Implijet e vez er vro a-bezh hiziv, da lein gant vioù mezet.
* hilienn Ranch, krouet tro-dro 1954
* siros skav-gwrac'h

### Baraoù ha viennerezhioù

* bagel, ar varaennig-se a voe degaset da New York gant ar Yuzevien achkenaz, ha bremañ e vez debret er vro a-bezh, da lein dreist-holl.
* ar bretzel, deuet gant an enbroidi alaman
* muffin, eus Bro-Gembre
* pancake, krampouezh deuet eus Alamagn, Bro-Saoz hag an Izelvroioù

### Keuzoù

Ur werennad Coca-Cola.
* *cottage cheese*
* *Philadelphia cream cheese* : merk kenwerzhel *cream cheese*

### Gwinoù ha diedoù all

Coca-Cola eo an died stadunanat ar muiañ anavezet moarvat, ken eo deuet da vezañ unan eus arouezioù ar vro. An died ar muiañ gwerzhet er bed eo. Kalz sodaoù all a zo boaz ar Stadunaniz da evañ, evel Sprite, Fanta, Pepsi Cola hag all.

Gwin a vez produet e Kalifornia. Plantet e voe ar winienn gentañ gant ur manac'h spagnol tro 1779. Anavezet eo ar rom er Stadoù-Unanet abaoe ar XVIIvet kantved. Stadunaniz a vez entanet o veskañ diedoù a bep seurt evit ober kokteloù, evel al *Long Island Iced Tea* graet gant alkooloù a-bep-seurt ha Coca-Cola. Sistr ha bier a vez produet ivez, ar Budweiser eo ar bier brudetañ met kalz mikrobreserezhioù a zo ivez. Jack Daniel's eo ar wiski amerikan brudetañ.

### Gwestell

Brownie.
* brownie (*brownie with walnuts*)
* tartezenn sitroñs (*lemon pie*)
* tartezenn sitrouilhez (*pumpkin pie*)
* tartezenn avaloù enporzhiet gant an Hollandiz hag ar Saozon
* tartezenn kraoñ-pekan (*pecan pie*)
* cheesecake, ur wastell graet gant *cream cheese*, ral a wech gant dienn trenk.

### Dibennoù-pred all ha gwispid

* bignez eus Orleañs-Nevez
* *churros* e mervent ar vro, o tont eus rekipeoù Spagn-Nevez
* cookie (*chocolate chip cookie*)
* ar sundae, ijinet er bloavezhioù 1890.

## Notennoù ha daveoù